ועדת הכספים, כנסת 16, פרוטוקול מספר 197, 2004-10-27 10:00

רוני בריזון: בוקר טוב.

רוני בריזון: אנחנו מברכים גם את אורחינו מבית ספר אורט מעלות, שלום לכם, היום לנוכח עיניכם המשתאות תראו את הדמוקרטיה בפעולה.

איריס וינברגר: אנחנו מביאים לפה היום את צו הבלו הזה לפטור כשהוא בעצם עשיית סדר של צו הבלו הזה לפטור שהיה קיים קודם.

איריס וינברגר: כידוע ועדת הכספים, אנחנו בפברואר פרסמנו צו בלו על דלק הטלת בלו, שם עשינו סדר בהגדרות הדלקים שחייבים בבלו, גם בהתאם כדי להתאים את הצו לאותו צו שמטיל את הבלו, גם כדי לעשות איזה שהוא אורגניזציה בצו הזה שהיה צו מיושן שהיה בו בלבול בין אמנות לבין פטורים לתעשיה, מגיע הצו החדש הזה בו הפרדנו בין הדברים, פטור מבלו על דלק בהתאם להסכמים בינלאומיים, פטור מבלו על דלק לצרכי התעשיה המקומית, זה בעיקר, זה עיקרי הצו הזה.

איריס וינברגר: בעצם ביטלנו פטורים שהיו קיימים קודם, רק פטורים כאלה שלא היה להם שימוש בשלוש ארבע שנים האחרונות, הוספנו פטורים חדשים, פטור חדש למשל פטור לצורך דילול צבעים שלא היה קיים קודם בצורה הזאת שבא בעקבות ההכנסה של הנפטא להגדרת בנזין בצורה מפורשת בתיקון של צו הבלו על דלק הטלת בלו וזה פחות או יותר מטרות הצו הזה.

נסים דהן: עכשיו מה יקרה אם חלק מהשימושים יחזרו למשל הנושא של פלורוסנט או ייבוש ירקות, יחזור לשימוש, אז אתם תצטרכו צו חדש כדי לפטור?

נסים דהן: למה צריך לבטל את הפטור, תקפיאו אותו אם ממילא אין שימוש אז אין צורך, אז לא משתמשים בבנזין הזה, תשאירו את זה, הרי מחר יכול להיות מצב שבגלל טכנולוגיה כזאת או אחרת - -

רוני בריזון: אני מניח שזאת היתה שאלת הבהרה.

נסים דהן: לא, אני רוצה גם להבין את המנגנון שבהם אתם נותנים פטורים למוצר שיש עליו בלו גבוה בשוק, איך אתם מונעים את העיסקאות הסיבוביות, במקום שיקנו אותו לייבוש ירקות למשל קונים כמות מסחרית גדולה, בחלק מייבשים ירקות בפטור ואת השאר מוכרים בשוק ואז אתה מוצא דלק מוזל פתאום שמתחרה עם הדלק היקר של תחנות הדלק בכל מיני תחנות פירטיות או כל מיני מיכליות פתאום מוכרים דלק בזול ואתה לא מבין מאיפה.

בנימין אלון: שאלה סמנטית.

בנימין אלון: למה הצו, למה השימוש הזה, זו תקנה, למה צו, אני מצווה, זאת חקיקת משנה.

רוני בריזון: אני חושב שבכל מה שנוגע לענייני כספים זה צו, אבל אני אינני יודע.

נסים דהן: חייב צו.

ישראל יניב: אני מנכ"ל דור-אלון.

ישראל יניב: אני רוצה אולי בשניים שלושה משפטים לספר לכם מה קורה בשוק וזה בדיוק מתחבר לדבריו של חבר הכנסת.

ישראל יניב: יש היום תעשיה שלמה בשוק של שימוש בדלקים שיש להם פטור ממס בעיקר נפטא, הדלקים האלה בשוק אפור או שחור, איך שתקראו לזה, זורמים חזרה לתחנות הדלק, מוהלות את הדלקים בתחנות הדלק, יוצרות מצב שלקוחות מקבלים דלק שאינו עומד בתקן, יוצרות מצב שאוצר המדינה מפסיד כסף כי לא משלמים על זה בלו, יוצר מצב שחברות הדלק שרובן אני מקווה הגונות ועובדות על פי החוק ויש היום כמעט כ-30 חברות דלק, אבל אני מקווה שרובן, אבל כנראה לא כולן, יוצרות מצב שלא יכולות להתחרות בצורה הוגנת בשוק ולכן אני כואב את זה.

ישראל יניב: יש פה למשל תעריף פטור לתעשיית הדבקים שזה הרבה מאוד לקוחות, תעשיית הצבעים, הרבה מאוד לקוחות, קשה לשלוט עליהם ויש את המצב שבו חוברים מספר גורמים שהם אינטרסנטים.

ישראל יניב: רק כדי לסבר את האוזן, מיכלית ממוצעת של בנזין היום שנוסעת על הכביש יש בתוכה 50 אלף שקל מס.

ישראל יניב: ברגע שמישהו יכול להימנע מהמס הזה תחשבו איזה פיתוי אדיר זה, סך הכל לנהגים וכל מיני אנשים שאומרים כסף קל, זול, פשוט יחסית, והם גורמים נזק אדיר לכל האנשים ההגונים בשוק וגם ללקוחות.

רוני בריזון: מה אחוז הדלקים בפטור?

איריס וינברגר: אין לי את המספרים מה אחוז הדלקים בפטור, אבל אני יכולה להגיד לך את המטרות.

איריס וינברגר: הפטור ניתן לצורך תעשיה, לתעשיינים, ההצעה שיהיה תשלום - -

נסים דהן: לחבר לזה גם את הנושא של הדלקים עם הפלשתינאים.

נסים דהן: שם הסיפור הגדול.

נסים דהן: שם הכסף הגדול.

איריס וינברגר: כל נושא הבלו היום צף ועלה ומטופל בצורה מאוד רצינית ברשות המיסים.

איריס וינברגר: יש מערכת מיחשוב שאמורה להיכנס לפעולה, שאמורה לוודא את הכמויות שנרכשות מול הכמויות שמשתמשים בהם אותם אלה שמבקשים את הפטור, זאת אומרת מערכת האכיפה אמורה להיות יותר טובה בהמשך, אנחנו יחד עם הצו החדש הזה עשינו גם כמה פעולות לצורך אכיפה ופיקוח.

איריס וינברגר: נבדקת האופציה של תשלום ובעקבותיו החזר, זה משהו שהוא אפשרי לפי החוק, האופציה הזאת נבדקת.

איריס וינברגר: צריך לאזן בין הרצון לפקח לבין הרצון לפגוע מה שפחות בתעשיה בסך הכל.

איריס וינברגר: אם אתה תדרוש מהתעשיה לשלם את הבלו, אתה דורש ממנה תשלומים מאוד גבוהים ואנחנו יודעים מה מצב תזרים המזומנים בתעשיה.

איריס וינברגר: צריך לאזן פה.

איריס וינברגר: אבל הנושא הזה נבדק.

איריס וינברגר: למשל פטורים חדשים שניתנים כמו למשל פטור לצורך השמן הממוחזר, מדובר על שיטה של החזר ולא על שיטה של פטור.

ישראל יניב: את יודעת שיש טענה שהם מוכרים דלקים, אותו מפעל שמן ממוחזר, איך יכול להיות שיקנו דלקים וימכרו דלקים.

רוני בריזון: אנחנו לא ניכנס פה להאשמות ספציפיות.

איריס וינברגר: כל הטענות האלה נבדקות, נחקרות.

חיים אורון: קודם כל המנגנון של החזר מס קיים למשל בייצוא, היה קיים הרבה מאוד שנים שהיו מחזירים.

חיים אורון: יש בעיה של הון חוזר וגם את זה הם פתרו בכל מיני דרכים ואם הבעיה, בכל זאת לשאלה של ההיקפים יש משמעות.

חיים אורון: אני מניח שיש לכם באיזה שהוא מקום נתון, אני לא מדבר עכשיו על כמה שעושים לא בסדר, איזה אחוז מהשוק - -

קריאה: בין 17 ל-20%.

חיים אורון: זה השוק של הפטורים.

איריס וינברגר: לפי מה שהבנתי הרוב זה לא בהיקפים מאוד גדולים, מרבית המפעלים לא כל אחד מקבל פטור מבלו בהיקפים גדולים.

נסים דהן: אני עד עכשיו דיברתי ברמה הכוללת, אם אנחנו נכנסים לגופו של ענין, מה הרציונאל, חבר הכנסת אורון שאל, אני מתחבר לשאלה הזאת, מה הרציונאל לתת פטורים מעבר לתעשיה, אני שואל האם במסגרת הפטורים של בלו על דלק ושזה כולל נפט וכו', אתם גם שוקלים למשל לפטור קשישים שמחממים את הבית שלהם בנפט, שיהיה להם איזה פטור לנפט שנועד לחימום בתים, אני חושב שזה יהיה צעד חשוב מאוד אם תעשו את זה.

איריס וינברגר: אני יכולה להעביר את זה לקובעי המדיניות.

רוני בריזון: יש לנו דיון נפרד בענין הזה.

מיכאל גלוזמן: לנו יש בעיה קטנה בקורלציה, בין הצו הנוכחי לבין הצו החדש יש השמטה, וההשמטה היא פיסקה 3.17 שזה פז שמנים וכימיקלים, יש לנו מכתב שהכנו אני לא יודע אם הוא הגיע אליכם.

איריס וינברגר: כן, הגיע אלינו ויש לי תשובה.

גבי בן הרוש: אנחנו עברנו איתכם את כל השנה בדיונים איתכם ולא אישרתם את הבלו שנגבה מאיתנו מדצמבר 2003, 80 מליון שקל בחודש נגבה מאיתנו בניגוד לחוק.

גבי בן הרוש: אנחנו כרגע תחת צו ואני לא מוצא פה, אם יש חלוקת פטורים - -

רוני בריזון: סליחה שאני קוטע אותך אבל אני מבין שהנושא בבג"צ.

איריס וינברגר: וגם נפגשת בשבוע שעבר עם נציגי האגף והנושא מטופל, אנחנו מנסים להגיע להסדר.

גבי בן הרוש: השאלה שמתבקשת, אנחנו סך הכל פה ואני חושב ששכנענו את חברי הכנסת שאנחנו משרתים את התעשיה, אנחנו לא נוסעים עם המשאיות והאוטובוסים לטיולי סוף שבוע, אז לקחת אותנו בחשבון בדיונים האלה.

רם סואן: אני מצטרף כמובן למה שאמר מר יניב, אני רציתי רק עוד להוסיף שהמצב הנוכחי שאנשים מקבלים פטורים ומביאים אישור, מביאים אישור הנה יש לי פטור אני יכול לקנות, ולא כתוב כמה, אין הגבלה.

רם סואן: אילו לפחות היתה הגבלה היו אומרים פלוני זכאי ל-2,000 ליטר ,

רוני בריזון: אז הבנתי, פטור מהגבלה.

קריאה: אני רוצה לחדד שהנפטא שאחת המטרות של הצו הזה גם עליו להחיל את הפטור, הנפטא לא מוזכר בשמו אז אני רוצה לוודא שבאמת הוא מופיע.

איריס וינברגר: הנפטא היום כלול בהגדרת בנזין שנמצא בהגדרת דלק.

רוני בריזון: הבעיה ידועה לנו, אני לא בטוח שעל-ידי מיסוי מגן אפשר או צריך לפתור אותה.

קריאה: בנוסף לזה אני רק רוצה לוודא שכמובן כל מפעל שכרגע, אנחנו הפצנו את זה לחברים בהתאחדות ולא קיבלנו הערות, אבל במידה ומפעל בעתיד ירצה להשתמש בדלק שלא מופיע בצו הזה בתור חומר זינה אז הוא יוכל לפנות אליכם ולבקש את הפטור.

איריס וינברגר: אני חושבת שיש לכם נסיון טוב בענין הזה, ברגע שיש מפעל שמוגדרת המטרה של מה שהוא מייצר ולמה הוא זקוק לדלק כחומר זינה, אנחנו תמיד באים לועדה ומבקשים פטור.

עודד לוי: ראשית אני רוצה להצטרף לחשיבות של נושא האכיפה, ורק בתור דוגמה יש שם פטור לדוגמה לסוכנויות פליטים, צריכים להגביל את זה בכמות אחרת זה נותן פתח לזליגת כמויות.

עודד לוי: דוגמה שניה, נושא של שמן משומש, כמו ש הוא מוגדר מאפשר זליגה של סולר, סולר תחבורה או סולר הסקה ולא הבנתי את ההערה של הגברת שזה פטור במקום אחר, אז הייתי רוצה להבין איפה, אם הבנתי אותך נכון.

איריס וינברגר: אמרתי שלא ציינתי את זה קודם אבל זה בתוך הצו הזה, בתוך הצו הזה יש פטור על סולר לצורך שמן ממוחזר ובלבד שלמפעל יש היתר רעלים מהמשרד לאיכות הסביבה וכמו שציינתי את זה קודם, זה גם עונה לחלק מהתשובות, אנחנו לקראת ה-1 בינואר מתחילים, הקמנו מערכת מיחשוב, מערכת אכיפה שאמורה גם להגביל בכמויות, גם מעקב על כמויות, גם מעקב על משיכות מבז"ל, כל הדברים האלה המעקב אמור להיות יותר טוב.

עודד לוי: זה אומר ששמן ממוחזר יכנס ללא בלו למאגר הסולר, זה המשמעות.

עודד לוי: את אומרת שיהיה פיקוח.

איריס וינברגר: אמרתי עוד משהו לענין השמן הממוחזר, ששם המטרה היא להגיע להסדר של תשלום והחזר ולא פטור.

איריס וינברגר: אנחנו רשאים לפי החוק ליצור הסדר כזה.

קריאה: ההערה האחרונה שלי נוגעת שוב לסעיף 3.17 שנשמט והוא ממש לדעתי נשמט כי א' הוא בניגוד להקדמה לדברי הצו, כי ההקדמה לדברי הצו מדברת על נתינה מוצדקת של פטור על בנזין, פטורים על חומרים שמשמשים כחומר זינה לתעשיה, סעיף 3.17 זה בדיוק היה היעוד שלו.

איריס וינברגר: לענין סעיף 3.17 שאתם מציינים אותו, פז לא מקבלת את הפטור שלה לפי הסעיף הזה היום, היא מקבלת את הפטור שלה לפי 3.7 מה שהיום יהיה 3.8 לדילול צבעים, כך שאני לא רואה בעיה.

קריאה: היא מקבלת לפי 3.17.

רוני בריזון: כיוון שיש כאן ויכוח לא על הענין אלא על הסעיף אני בטוח שתוכל אחרי הישיבה להיפגש עם שתי - -

קריאה: לא היינו רוצים שיצא צו ואחר כך נצטרך לתקן.

רוני בריזון: לפי מה שאני מבין הצו מכסה את הנושא שאתם מדברים עליו.

קריאה: לא, בהחלט לא.

דינה יושיע: במסגרת השינויים פנינו גם לפז ועל דעתם עשינו את כל השינויים.

דינה יושיע: אם יש משהו שלא נכלל אנחנו מוכנים לשבת שוב ולבדוק את זה.

קריאה: הסעיף תוקן בשנת 89, כפי שזה היה בתעריף 88 מה שנקרא, בתעריף הזה היה עדיין מבנה תעריפי מסויים והיו שם טובין שבגדר פרט 27-10 פרטי משנה 1, 2, 3, 4 שזה ממיסים, שמני סיכה ושמנים מינראליים אחרים, זה ההגדרה המדוייקת שלהם.

קריאה: לימים בשנת 96 שונה המבנה, מאחר ומדינת ישראל חוייבה לעשות את מבנה הפרט מארבע ספרות או שמונה ספרות לשש ספרות בינלאומי ולכן היה צריך לשנות את השתי ספרות אחרונות אחרת, לאחרונה בשנת 2002 בריסל עצמה שינתה את המבנה וחילקה את השמנים לשמנים קלים ושמנים כבדים וזה שוב שינה את המבנה.

קריאה: אותו מבנה במכתב שאנחנו כתבנו אתם בקורלציה המדוייקת שלו של אותם הפרטים המאוד פעילים משנת 89 אצלנו, כלומר הם היו פעילים וניתנו לנו.

איריס וינברגר: מה זה, ביטומנים וחומרי איטום?

קריאה: זה חברה אחרת, אנחנו מדברים על ממיסים ושמני סיכה.

רוני בריזון: אם אתם רוצים להיפגש בחוץ לדבר כמה דקות אז צאו ואני משאיר את הנושא פתוח ואני עובר לנושא הבא.

רוני בריזון: צו תעריף המכס והפטורים ומס קניה על טובין (תיקון מס' 29), התשס"ד-2004.

איריס וינברגר: צו תעריף המכס והפטורים, תיקון מס' 29, בא להסדיר את החיוב במס קניה על רצועות ממסרה שמיועדות לרכב מנועי.

איריס וינברגר: התיקון פה הוא מורכב משני תיקוני משנה, אחד, הפחתה של המכס מ-12% ל-8% ליצור אחידות, והתיקון השני הוא העלאה, מה שקרה זה שהפרט מכס הזה של רצועות הממסרה היה מחולק לשלושה תתי סעיפים, עולה על 92 אינטש, הרוחב מ-8.5 מ"מ או יותר מ-12.9 מ"מ, אני לא אלה אתכם אבל הוא היה מחולק לתתי סעיפים.

איריס וינברגר: היה תת סעיף אחד, מה שעולה ה-92 אינטש לא היה מחוייב במס קניה על חלפים כחלפים לרכב, לרצועות שמתאימות לשימוש ברכב מנועי - -

קריאה: למה?

איריס וינברגר: מתוך טעות.

איריס וינברגר: ומאחר והתברר שיש רצועות גם מהסוג הזה הוחלט לאחד את הסעיפים ולשנות את הפרט באופן שיהיה או כאלה שהם הסוג המשמש לרכב מנועי או אחרות ואלה שהם מהסוג המשמש לרכב המנועי באופן אחיד יהיה עליהם מס קניה כמו שאר החלפים לרכב, 12% מהקניה ב-90%.

נסים דהן: אנחנו עוד פעם עדים כאן לניצול ולעיסקאות סיבוביות.

נסים דהן: אם אנחנו מטילים את המס הזה על כל הרצועות אז זה בסדר גמור, אז אנחנו עושים שיוויון, כולם משלמים את המס.

נסים דהן: המס יחול רק על רצועות כאלה שמשמשות ברכב מנועי, זאת אומרת אותה רצועה אם ייעדו אותה למזגנים או לטרקטור שהוא פטור היא תהיה פטורה, זאת אומרת יבואן ברשומון יבוא ובתצהיר ירשום שזה רצועות למזגנים למשל, מי ערב לנו שהוא לא ימכור את זה למכוניות.

נסים דהן: וזה כנראה אפילו קורה, או שהוא יביא את זה לטרקטור וטרקטור בחוק הוא פטור.

נסים דהן: אז זה לא הרבה כסף, זה 180 אלף שקל מס בסך הכל בשנה, כמו ש אתם כותבים, אני לוקח את הנתונים ממה שאתם מצהירים.

נסים דהן: אני הייתי מציע שהמס יהיה על כל הרצועות.

איריס וינברגר: 180 אלף זה ההפחתה בעקבות ה-12%.

איריס וינברגר: לפי הבדיקות שלנו יתכן ולא צפוי שינוי בהכנסות.

נסים דהן: זה מה שאמרתי, לא יהיה פער.

נסים דהן: 180 הלוך 180 חזור.

נסים דהן: אז לכן אני מציע שהמס יהיה על כל הרצועות מהסוג הספציפי הזה וזה לא משנה מי היבואן שלהם, אם זה יבואן רכב או יבואן מזגנים או יבואן טרקטורים, כי ברגע שאתה מטיל מס ונותן פטור לטרקטורים או למזגנים, מי לא ערב כאן שיצלו את הפרצה הזאת.

נסים דהן: זה מה שאני מבקש, שהמס יהיה לכל הרצועות מהסוג והמודל.

קריאה: אני רוצה לחלוק על חבר הכנסת נסים דהן.

קריאה: חבר הכנסת דהן אומר, בואו ניישר קו, למעלה או למטה?

קריאה: אם אתה רוצה ליישר קו למעלה, זאת אומרת אתה הולך להטיל הטל על התעשיה בשיעורים יותר גדולים.

נסים דהן: זה לא תעשיה במקרה הזה.

קריאה: אני לוקח את העיקרון שאתה מציע פה, הרעיון הזה בדרך כלל מושך למעלה.

רוני בריזון: אני בטוח שלקחתם את כל ההערות לתשומת ליבכם ואני מעלה את הענין הזה להצבעה.

רוני בריזון: מי בעד אישור הצו?

נסים דהן: אני מבקש להצביע על ההערה שלי.

קריאה: אי אפשר.

נסים דהן: אי אפשר אז אני מצביע נגד.

איריס וינברגר: אומרת לי היועצת המשפטית של הועדה שיש בעיה להצביע עליה לאור זה שבעצם מה אתה מבקש, אתה מבקש שנעשה צו אחר שהמשמעות שלו היא העלאה על כל הרצועות ככלל.

נסים דהן: מאותו סוג.

רוני בריזון: אתה נגד הצו הזה.

רוני בריזון: אנחנו מצביעים על הצו הזה.

רוני בריזון: מי בעד?

רוני בריזון: מי נגד?

רוני בריזון: מי נמנע?

רוני בריזון: אושר.

רוני בריזון: 3.

רוני בריזון: צו תעריף המכס והפטורים ומס קניה על טובין (תיקון מס' 31), התשס"ד-2004.

איריס וינברגר: תיקון מס' 31 מדבר על יין נתזים.

איריס וינברגר: יין נתזים מאז ומתמיד, זה פרט 2204, אתם לא רואים את המילה יין נתזים.

איריס וינברגר: יין נתזים מאז ומתמיד היה חייב במס קניה, גם היום הוא חייב במס קניה.

איריס וינברגר: בינואר 2004 - -

נסים דהן: יין נתזים זה שמפניה.

איריס וינברגר: היין הזה היה חייב במס קניה.

איריס וינברגר: בינואר 2004 עשינו סדר מבחינת המכסות לאיחוד האירופי עם הקלות במכס לאיחוד האירופי.

איריס וינברגר: נפלה שגגה ובפרט 1080 שהוסף בינואר 2004 נמחק מס הקניה וכך יוצא שביבוא מכל העולם יש מס קניה וביבוא לפי מכסות מאירופה אין מס קניה ואנחנו מבקשים לתקן את העוול הזה ולהוסיף את מס הקניה.

רוני בריזון: זה עומד כמובן בכל הסכמי הסחר שלנו עם אירופה ועם השוק.

קריאה: אם היה פטור, האם מישהו ניצל את הפרצה הזאת?

איריס וינברגר: אנחנו לא עושים את הפטור רטרואקטיבי, ב-1 ליוני פורסמה ההעלאה הזאת אבל בטעות חשבו שזה תיקון טכני והכניסו את זה בצו רגיל שלא הובא לועדת כספים.

איריס וינברגר: עד ה-1 ביוני מה-1 בינואר היו שלושה רשימונים, זאת אומרת שלוש פעמים יבאו את היין הזה ולא חוייבו במס קניה.

איריס וינברגר: ואנחנו לא מבקשים את הצו רטרואקטיבית.

איריס וינברגר: המחשב לא חייב אותם במס קניה.

רוני בריזון: אני מעמיד את הצו להצבעה, מי בעד?

רוני בריזון: מי נגד?

רוני בריזון: פה אחד.

איריס וינברגר: לענין צו הבלו על דלק, פטור, יש עוד נקודה שאני מבקשת מהועדה לאשר, לגבי הדילול צבעים אמרתי שזה פטור שהוסף בעקבות הפטור, בעקבות התיקון של הנפטא אנחנו התחייבנו בפני הועדה כשהעלינו את הבלו על הנפטא שאנחנו נפטור את התעשיה ואנחנו מבקשים לעשות את זה רטרואקטיבית בכפוף כמובן לחוק מיסים עקיפים, רטרואקטיבית מהתאריך של צו הבלו מה-5.2.

איריס וינברגר: את זה אנחנו רוצים להוסיף.

רוני בריזון: אנחנו מוסיפים עוד סעיף לצו.

איריס וינברגר: אנחנו נוסיף את 3(א)(12) צו הבלו על דלק, פטור, בשונה מצו הבלו על דקל הטלת בלו, הוא צו ששר האוצר זקוק לאישור ועדת הכספים לפני שהוא חותם ומאשר את הצו.

איריס וינברגר: הצו הזה הוא באישור ועדת הכספים מראש בשונה מהצווים האחרים.

רוני בריזון: אני מצביע על הצו הזה על תיקונו.

רוני בריזון: מי בעד?